次韻酬李周翰一首
作者：王阮
朝代：宋

paragraphs: 大江固茫茫，一葦即可越。
鄉來江與蘄，孰使我輩隔。
溫溫李夫子，粲粲謫仙格。
蕭然一竹關，白眼謝俗客。
蚤充觀國賓，百中應百發。
我玉空自良，彼怒輒反掇。
歸歎儒冠誤，盡把氣習撤。
收藏萬丈焰，不受一夫决。
纍然駑馬中，倍覺騏驥別。
嗟余偶傾蓋，辱許共映雪。
快哉平生心，清風濯執熱。
今惟仄席秋，正採鄉評月。
豈無識真人，達君此奇節。
春雷震一聲，指日看甲拆。